La trei zile după ce copreședintele PNL, Alina Gorghiu, a declarat că l-a informat pe Klaus Iohannis despre candidatura lui Marian Munteanu, șeful statului încearcă să ia distanță de tot scandalul izbucnit după alegerea PNL.

Președintele Klaus Iohannis nu l-a propus și nu l-a susținut pe Marian Munteanu pentru a fi desemnat candidat la Primăria Capitalei, decizia aparținând conducerii PNL, a precizat vineri Administrația Prezidențială.

„Președintele României nu a propus, susținut și nu a impus conducerii PNL candidatura domnului Marian Munteanu. Președintele nu este implicat în niciun fel în această desemnare. Decizia susținerii domnului Munteanu aparține strict conducerii PNL în urma propriilor evaluări”, a precizat Administrația Prezidențială pentru MEDIAFAX.

Precizarea vine în contextul în care au existat speculații potrivit cărora președintele Klaus Iohannis a avut luni o întâlnire cu o delegație PNL, înainte de desemnarea lui Marian Munteanu drept candidat PNL la București.

Președintele Klaus Iohannis a fost informat de liderii PNL în legătură cu noul candidat al partidului pentru Primăria București, Marian Munteanu, în urma retragerii din cursă a lui Ludovic Orban, a anunțat marți seara copreședintele Alina Gorghiu.

„Și eu, și domnul copreședinte Vasile Blaga l-am informat pe președinte care este opțiunea noastră de candidatură la București, cu rezerva că urmează o analiză în forurile de conducere, un vot în Biroul Politic Național, dar domnia sa nu este factor de decizie în selectarea candidaților PNL”, a susținut Gorghiu la TVR.

Liderul liberal a comparat candidatura lui Marian Munteanu la Primăria București cu candidatura lui Klaus Iohannis la funcția de șef al statului, numid aceste decizii „greșeli fericite”.

„Această > am mai facut-o și la prezidențiale. Un om cu profil tehnocrat, un om care nu avea rădăcini în Partidul Național Liberal, Klaus Iohannis, a fost luat, introdus în PNL și în foarte scurt timp a ajuns nu doar președintele interimar al partidului, ci și președintele României’, a spus Alina Gorghiu.

Munteanu: Ca cineva să se distanțeze a fi trebuit să fi fost apropiat

Marian Munteanu a declarat, într-un interviu pentru MEDIAFAX, că Iohannis nu s-a delimitat de candidatura sa la Primăria Capitalei, pentru că nici nu avea de ce, în condițiile în care nu au discutat niciodată pe această temă, el adăugând că șeful statului a vrut să-i pună la punct pe unii

„Ca cineva să se distanțeze a fi trebuit să fi fost apropiat”, a spus Marian Munteanu, întrebat cum comentează poziția președintelui Klaus Iohannis, care a transmis vineri că nu a avut nicio implicare în desemnarea lui Marian Munteanu drept candidat al PNL pentru Primăria Capitalei.

Marian Munteanu a mai spus că nu a discutat niciodată cu președintele pe această temă și că nu crede că este implicat, în general, în deciziile PNL. „Nu cred că domnul președinte este apropiat de vreun partid anume…Sigur că provine din rândul partidului, dar dânsul, în calitate de reprezentant al tuturor românilor și în conformitate cu Constituția, este un factor de mediere și de echilibru”, a mai spus candidatul PNL.

El a comentat că reacția Președinției era un mod de a-i pune la punct pe cei care au speculat că s-ar afla în saptele deciziei PNL: „Cred că dânsul nu s-a distanțat de candidatura mea, ci cred că i-a pus la punct pe unii, cu calmul și cu reținerea dânsului, pe care le cunoaștem, că nu a avut vreo intervenție în evenutala mea numire sau nenumire”